b'\n_START_ARTICLE_\nArkada\n_START_PARAGRAPH_\nArkada je zaporedje stebrov, ki jih povezujejo loki. Izraz izvira iz poznega 17. stoletja iz franco\xc5\xa1\xc4\x8dine (provansal\xc5\xa1\xc4\x8dine) arcada ali italijan\xc5\xa1\xc4\x8dine arcata, ki temeljita na latinskem arcus (lok). V starokr\xc5\xa1\xc4\x8danskih bazilikah in srednjeve\xc5\xa1kih cerkvah so delile glavno ladjo od stranskih. Srednjeve\xc5\xa1ki graditelji, \xc5\xa1e bolj pa v renesansi, so uporabljali arkade v konstrukciji odprtih preddverij v pritli\xc4\x8dju profanih objektov. Starorimsko gradbeni\xc5\xa1tvo je poznalo tudi tako imenovane slepe arkade, ki so slu\xc5\xbeile kot okras zidnih povr\xc5\xa1in (arkatur). Pogoste so v arhitekturi romanike; pod stropnim vencem jih imenujejo tudi metuljaste ali vise\xc4\x8de arkade._NEWLINE_Beseda se uporablja tudi kot sopomenka za arkadni hodnik, ki je obokano sprehajali\xc5\xa1\xc4\x8de slone\xc4\x8de na eni ali obeh straneh na nizu stebrov \xe2\x80\x93 arkadi. Kot arhitektonski slog je bil notranji arkadni hodnik pogost sestavni gradbeni element pomembnej\xc5\xa1ih stavb, gra\xc5\xa1\xc4\x8din, samostanov, kjer je navadno obkro\xc5\xbeal notranji vrt ali dvori\xc5\xa1\xc4\x8de. V toplej\xc5\xa1ih in vla\xc5\xbenih podnebjih se \xc5\xa1e danes uporabljajo zunanji arkadni hodniki kot zavetje za pe\xc5\xa1ce, zato so ve\xc4\x8dkrat opremljeni s trgovinami. Take arkade so se s \xc4\x8dasom razvile v moderne nakupovalne galerije.\n_START_SECTION_\nZgodovina\n_START_PARAGRAPH_\nArkade so znane \xc5\xbee iz zgodnjih dni arhitekture v Mezopotamiji in Egiptu. V starih zahodnih stebri\xc5\xa1\xc4\x8dih so bile prvi\xc4\x8d uporabljene v gr\xc5\xa1ki arhitekturi, vendar z ravnimi nosilci (glej arhitrav). _NEWLINE_Rimska arhitektura je arkade uporabljala tako v presti\xc5\xbenih zgradbah, kot so mestna vrata, kot tudi na gradbenih in\xc5\xbeenirskih objektih, kot so akvadukti._NEWLINE_V zgodnjekr\xc5\xa1\xc4\x8danskih cerkvah so bile romanske arkade tudi v notranjosti vedno bolj uporabljane v osrednji ladji in pri baziliki med glavno in stransko ladjo. Na ta na\xc4\x8din je bila notranjost razdeljena in je ostala akusti\xc4\x8dno in opti\xc4\x8dno povezana._NEWLINE_V gotski arhitekturi se arkade nahajajo v notranjosti, v najni\xc5\xbejem delu stene ladje, ki podpira triforij in svetlobno nadstropje v katedrali, ali na zunanjosti, kjer so obi\xc4\x8dajno del poti, ki obkro\xc5\xbea dvori\xc5\xa1\xc4\x8de in samostane. _NEWLINE_Moderne evropske in severnoameri\xc5\xa1ke nakupovalne arkade ali galerije spominjajo na bazarje in suke Azije in severne Afrike. _NEWLINE_Eden od prvih primerov evropske nakupovalne arkade je pokrita tr\xc5\xbenica v Oxfordu v Angliji, ki je bila uradno odprta 1. novembra 1774. Danes je \xc5\xa1e vedno v uporabi. Pokrita tr\xc5\xbenica je nastala kot odgovor na \xc5\xbeeljo, da se "neurejene, umazane in neokusne stojnice" na glavnih ulicah Oxforda, umaknejo. Arhitekt John Gwynn je pripravil na\xc4\x8drte in oblikoval uli\xc4\x8dno fronto s \xc5\xa1tirimi vhodi. Leta 1772 se je na novo oblikovala Komisija za tr\xc5\xbenico (polovica \xc4\x8dlanov je pri\xc5\xa1la iz mesta in polovica od univerze) in sprejeli so na\xc4\x8drt vreden 916 \xc2\xa3 in deset \xc5\xa1ilingov, za gradnjo dvajset mesnic. \xc5\xa0e dvajset jih je kmalu sledilo in po letu 1773 se je meso smelo prodajati samo znotraj tr\xc5\xbenice. Iz tega jedra je trg rasel s stojnicami za zelenjavo, mle\xc4\x8dne izdelke in ribe. _NEWLINE_Gostiny Dvor v Sankt Peterburgu, Rusija, je \xc5\xa1e drug primer zgodnje nakupovalne arkade. Nastala je na sti\xc4\x8di\xc5\xa1\xc4\x8du ulic Nevsky Prospekt in Sadovaya, dolga ve\xc4\x8d kot en kilometer in je zajemala povr\xc5\xa1ino 53.000 m\xc2\xb2 pokritih povr\xc5\xa1in z ve\xc4\x8d kot 100 trgovinami. Gradili so jo osemindvajset let. Model za stavbo je izdelal leta 1757 Bartolomeo Rastrelli, a je bil nato zavr\xc5\xbeen v prid cenej\xc5\xa1e in bolj funkcionalne neoklasi\xc4\x8dne oblike, ki jo je izdelal Jean-Baptiste Vallin de la Mothe (1729-1800). _NEWLINE_V celotnem naslednjem stoletju je bil Gostiny Dvor raz\xc5\xa1irjen na kar deset zaprtih ulic. V 20. stoletju je imel kar 178 trgovin. V \xc4\x8dasu rekonstrukcije po drugi svetovni vojni so bile njegove notranje stene poru\xc5\xa1ene in nastalo je ogromno nakupovalno sredi\xc5\xa1\xc4\x8de. Ta masivna konstrukcija iz 18. stoletja je bila v zadnjem \xc4\x8dasu posodobljena in danes je to eno izmed najbolj modnih nakupovalnih centrov v vzhodni Evropi. _NEWLINE_Francoske nakupovalne arkade so bile zgrajene v \xc4\x8dasu druge Bourbonske obnove (1814 do 1830). Na zgornji eta\xc5\xbei arkad so bili pogosto apartmaji in v\xc4\x8dasih bordeli. Prve arkade so bile Passage du Caire, ustanovljene leta 1798 kot poklon francoskemu posegu v Egiptu in Siriji. Javnost jih je cenila zaradi za\xc5\xa1\xc4\x8dite pred vremenskimi vplivi, hrupom in umazanijo z ulice. Leto dni kasneje je ameri\xc5\xa1ki arhitekt William Thayer ustvaril Passage des Panoramas z vrsto trgovin, ki so potekale med dvema panoramama slik.'